Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την κατάργηση του κανονισμού (EΟΚ) αριθ. 3975/87 και την τροποποίηση του κανονισμού (EΟΚ) αριθ. 3976/87 και του κανονισμού (EΚ) αριθ. 1/2003, όσον αφορά τις αεροπορικές μεταφορές μεταξύ της Κοινότητας και τρίτων χωρών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Εισαγωγή

1. Το πεδίο εφαρμογής του κανονισμού (ΕΟΚ) αριθ. 3975/87 του Συμβουλίου [1], σχετικά με τον καθορισμό των λεπτομερειών εφαρμογής των κανόνων ανταγωνισμού που ισχύουν για τις επιχειρήσεις στον τομέα των αεροπορικών μεταφορών, περιορίζεται στις αεροπορικές μεταφορές μεταξύ των αεροδρομίων της Κοινότητας. [2] Ο κανονισμός (ΕΚ) αριθ. 1/2003 [3], που θα αντικαταστήσει τις διαδικαστικές διατάξεις του κανονισμού (EΟΚ) αριθ. 3975/87 από την 1η Μαΐου 2004, δεν επιφέρει καμία μεταβολή ως προς αυτό [4]. Ως εκ τούτου, η Επιτροπή έχει περιορισμένες μόνο εξουσίες επιβολής των κανόνων ανταγωνισμού (π.χ. πραγματοποίηση ερευνών, απαίτηση από τις επιχειρήσεις να παύσουν τις παραβάσεις, επιβολή μέτρων και κυρώσεων) όσον αφορά τις αεροπορικές μεταφορές μεταξύ της Κοινότητας και τρίτων χωρών.

[1] ΕΕ αριθ. L 374 της 31.12.1987, όπως τροποποιήθηκε με τον κανονισμό (ΕΟΚ) αριθ. 1284/91 (ΕΕ αριθ. L 122 της 17.5.1991), τον κανονισμό (EΟΚ) αριθ. 2410/92 (ΕΕ L 240 της 24.8.1992) και με τον κανονισμό (EΚ) 1/2003 του Συμβουλίου της 16ης Δεκεμβρίου 2002 (ΕΕ L 1, 04.01.03, σ. 1).

[2] Βλ. άρθρο 1 του κανονισμού.

[3] ΕΕ αριθ. L 1 της 04.01.03, σ. 1.

[4] Το άρθρο 32 στοιχείο γ) του κανονισμού (EΚ) αριθ. 1/2003 αποκλείει από το πεδίο εφαρμογής του τις αεροπορικές μεταφορές μεταξύ αεροδρομίων της Κοινότητας και τρίτων χωρών.

2. Αυτό αποτελεί μια ανωμαλία από κανονιστικής απόψεως. Σε όλους τους άλλους οικονομικούς κλάδους, με ελάχιστες ασήμαντες εξαιρέσεις, έχουν θεσπιστεί και εφαρμόζονται πλήρως εκτελεστικοί κανονισμοί για θέματα διαδικασίας, εφόσον οι επιπτώσεις των αντιανταγωνιστικών συμφωνιών ή της καταχρηστικής συμπεριφοράς είναι αισθητές στην αγορά της ΕΕ. [5] Επιπλέον,, ο κανονισμός συγκεντρώσεων [6] δεν προβαίνει σε διάκριση μεταξύ ενδοκοινοτικών αεροπορικών μεταφορών και αεροπορικών μεταφορών μεταξύ της ΕΚ και τρίτων χωρών. Αυτό έχει ως αποτέλεσμα παρόμοιες διαρθρωτικές πράξεις - αφενός (παγκόσμιες) συμμαχίες αεροπορικών εταιρειών και αφετέρου ολοκληρωμένες πράξεις συγκέντρωσης - να αντιμετωπίζονται με πολύ διαφορετικά καθεστώτα εφαρμογής των κανόνων ανταγωνισμού. Ωστόσο, από κανονιστικής απόψεως, και ιδίως από άποψη πολιτικής ανταγωνισμού, οποιαδήποτε απόφαση σχετικά με διαρθρωτικές αλλαγές στον κλάδο των αεροπορικών μεταφορών θα πρέπει να προκύπτει από τις ανάγκες των μεμονωμένων φορέων και να μην επηρεάζεται από τα θεσμικά πλεονεκτήματα ή μειονεκτήματα των διαφορετικών καθεστώτων εφαρμογής των ισχυόντων κανόνων ανταγωνισμού. Είναι προφανές ότι το ισχύον κανονιστικό πλαίσιο δεν εξασφαλίζει στον κλάδο ένα πεδίο ανταγωνισμού επί ίσοις όροις. Η ΕΕ επομένως πρέπει να μεριμνήσει ώστε να εφαρμόζονται οι ίδιοι κανόνες ανταγωνισμού και τα ίδια μέσα επιβολής τους στις διεθνείς αεροπορικές μεταφορές όπως και στις εσωτερικές της ΕΕ.

[5] Οι εξαιρέσεις αφορούν τις υπηρεσίες ελεύθερων φορτηγών πλοίων και το cabotage (βλ. άρθρο 1 του κανονισμού (ΕΟΚ) αριθ. 4056/86 για τον καθορισμό του τρόπου εφαρμογής των άρθρων 85 και 86 της συνθήκης στις θαλάσσιες μεταφορές, ενώ η εξαίρεση αυτή προβλέπεται επίσης στο άρθρο 32 στοιχεία α) και β) του κανονισμού (EΟΚ) αριθ. 1/2003.

[6] Κανονισμός (ΕΟΚ) αριθ. 4064/89, όπως τροποποιήθηκε με τον κανονισμό (ΕΚ) αριθ. 1310/97 (ΕΕ L 180, 9.7.1997, σ. 1).

3. Η Επιτροπή υπέβαλε κατά το παρελθόν αρκετές προτάσεις στο Συμβούλιο για την επέκταση του πεδίου εφαρμογής του κανονισμού (ΕΟΚ) αριθ. 3975/87 ώστε να καλύπτονται και οι αεροπορικές μεταφορές μεταξύ της Κοινότητας και τρίτων χωρών. Πράγματι, η αρχική πρόταση που υπέβαλε η Επιτροπή το 1981 για τον κανονισμό (ΕΟΚ) αριθ. 3975/87 περιελάμβανε τις διεθνείς αεροπορικές μεταφορές μεταξύ Κοινότητας και τρίτων χωρών. [7] Ωστόσο, όταν συζητήθηκε η πρόταση της Επιτροπής στο Συμβούλιο κατέστη σαφές ότι για να επιτευχθεί συμφωνία επί της πρότασης, θα έπρεπε να περιοριστεί το πεδίο εφαρμογής της στις διεθνείς αεροπορικές μεταφορές εντός της Κοινότητας. [8]

[7] Υποβλήθηκε από την Επιτροπή στο Συμβούλιο στις 10 Αυγούστου 1981 (ΕΕ C 291 της 12.11.1981, σ. 4).

[8] Η αλλαγή αυτή επήλθε με το μνημόνιο αριθ. 2 και ενσωματώθηκε στο άρθρο 1 παράγραφος 2 του κανονισμού (ΕΟΚ) αριθ. 3975/87 (ΕΕ No L 374, 31.12.1987, σ. 1). Αρχικά οι εξουσίες της Επιτροπής δεν εκτείνονταν ούτε στις εθνικές εσωτερικές μεταφορές. Ωστόσο, στο πλαίσιο της τρίτης δέσμης μέτρων για την απελευθέρωση των αεροπορικών μεταφορών, το πεδίο εφαρμογής του κανονισμού (ΕΟΚ) αριθ. 3975/87 επεκτάθηκε ώστε να καλύπτει και τις αεροπορικές μεταφορές εντός ενός κράτους μέλους (κανονισμός (ΕΟΚ) αριθ. 2410/9210 της 23ης Ιουλίου 1992, ΕΕ αριθ. L 240 της 24.8.1992).

4. Το 1989, το Δικαστήριο σε απόφαση της 11ης Απριλίου 1989 στην υπόθεση Ahmed Saeed [9] που επιβεβαιώθηκε με την απόφαση του στην υπόθεση Nouvelles Frontiθres [10] όσον αφορά την εφαρμογή του άρθρου 81 της συνθήκης έκρινε ότι το άρθρο 82 της συνθήκης εφαρμόζεται άμεσα από τα εθνικά δικαστήρια, ακόμη και ελλείψει εκτελεστικού κανονισμού βάσει του άρθρου 83 της συνθήκης ή ελλείψει κίνησης διαδικασίας από εθνική αρχή ανταγωνισμού ή από την Επιτροπή (δυνάμει των άρθρων 84 ή 85 της συνθήκης αντίστοιχα). Υπό το πρίσμα της απόφασης αυτής, η Επιτροπή πρότεινε εκ νέου την έκδοση κανονισμών από το Συμβούλιο για την επέκταση του πεδίου των εξουσιών της όσον αφορά την εφαρμογή των κανόνων ανταγωνισμού, ώστε να περιληφθούν και οι αεροπορικές μεταφορές μεταξύ ΕΚ και τρίτων χωρών [11] Το Συμβούλιο ωστόσο δεν δέχθηκε την πρόταση της Επιτροπής.

[9] Υπόθεση 66/86, Συλλογή 1989, σ. 803.

[10] Συνεκδικασθείσες υποθέσεις 209-213/84, Συλλογή 1986, σ. 1425.

[11] COM(89) 417 τελικό της 8.9.1989 (ΕΕ αριθ. C 248 της 29.9.89 σ. 7).

5. Το 1997, η Επιτροπή έκρινε ότι έχουν προκύψει ορισμένοι νέοι παράγοντες που καθιστούν ακόμη περισσότερο αναγκαία την εκ μέρους της Επιτροπής απόκτηση των ίδιων εξουσιών έναντι των αεροπορικών μεταφορών μεταξύ της Κοινότητας και τρίτων χωρών με εκείνες που έχει βάσει του κανονισμού (ΕΟΚ) αριθ. 3975/87 έναντι των ενδοκοινοτικών αεροπορικών μεταφορών [12]. Συγκεκριμένα, η Επιτροπή αναφέρθηκε στο κανονιστικό πλαίσιο, το οποίο είχε μεταβληθεί ουσιωδώς με τη θέσπιση της τρίτης δέσμης μέτρων για την απελευθέρωση των αεροπορικών μεταφορών το 1993. Όπως επεσήμανε η Επιτροπή, με την άρση των κανονιστικών περιορισμών στην εμπορική συμπεριφορά των αερομεταφορέων, τα προβλήματα ανταγωνισμού κατέστησαν όλο και περισσότερο πιεστικά. Η Επιτροπή, ως εκ τούτου, έκρινε ότι θα πρέπει να εφοδιαστεί με τα κατάλληλα μέσα επιβολής των κοινοτικών κανόνων ώστε τα ευεργετικά αποτελέσματα της διαδικασίας απελευθέρωσης να μην εξουδετερώνονται εν μέρει από την περιοριστική ή καταχρηστική συμπεριφορά ευρωπαϊκών ή μη ευρωπαϊκών εμπορικών φορέων, εις βάρος των καταναλωτών. Επιπλέον, η Επιτροπή τόνισε ότι η εξωτερική διάσταση της αγοράς αεροπορικών μεταφορών είναι ασθενής, καθόσον διέπεται από ένα σύστημα διμερών συμφωνιών μεταξύ των κρατών μελών της Κοινότητας και τρίτων χωρών καθώς και ότι υπάρχει ανάγκη δημιουργίας ενός καλύτερα διαμορφωμένου νομικού πλαισίου.

[12] COM(97) 218 τελικό της 16.05.1997 (ΕΕ αριθ. C 165 της 31.05.1997, σ. 13).

6. Οι ανωτέρω λόγοι εξακολουθούν να ισχύουν σήμερα. Επιπλέον, υπήρξαν πρόσφατα σημαντικές νέες εξελίξεις που καθιστούν ακόμη πιο επιτακτική την ανάγκη κατάλληλων μέσων εφαρμογής των κανόνων ανταγωνισμού στις αεροπορικές μεταφορές μεταξύ της Κοινότητας και τρίτων χωρών. Πρώτον, οι διεθνείς αεροπορικές συμμαχίες αποκτούν σήμερα ολοένα μεγαλύτερη σημασία και επηρεάζουν σημαντικά την άσκηση του ανταγωνισμού στον αεροπορικό κλάδο. Δεύτερον, μετά την πρόσφατη απόφαση του Δικαστηρίου στις υποθέσεις «ανοικτοί ουρανοί», κατέστη προφανής η ανάγκη μιας συνεκτικής πολιτικής για τις διεθνείς αεροπορικές μεταφορές, και ιδίως για αποτελεσματική εφαρμογή των κοινοτικών κανόνων ανταγωνισμού. Αυτές οι δύο καθοριστικές για τον κλάδο εξελίξεις είναι οι ακόλουθες:

2. Αύξηση τησ σημασίας των συμφωνιών διεθνούς συνεργασίας στον κλάδο των αερομεταφορών

7. Ο αριθμός διεθνών συμμαχιών και άλλων μορφών συμφωνιών συνεργασίας στον τομέα των αερομεταφορών μεταξύ κοινοτικών αερομεταφορέα και αερομεταφορέων από τρίτες χώρες έχει αυξηθεί σημαντικά κατά τα τελευταία χρόνια. Όπως και οι ενδοκοινοτικές συμμαχίες αερομεταφορέων, αυτές οι συμφωνίες διεθνούς συνεργασίας προβλέπουν συνήθως στενή συνεργασία στα βασικά επί μέρους στοιχεία επί των οποίων ανταγωνίζονται οι αεροπορικές εταιρείες υπό κανονικές συνθήκες, όπως τα δρομολόγια, η χωρητικότητα, τα τιμολόγια, τα έσοδα, τα προγράμματα τακτικών επιβατών κλπ., και συνεπώς καταρχήν εμπίπτουν στο πεδίο των κοινοτικών κανόνων ανταγωνισμού [13].

[13] Πρέπει να επισημανθεί ότι η κοινοτική νομοθεσία ανταγωνισμού εφαρμόζεται μόνο εφόσον υπάρχουν επιπτώσεις στο εμπόριο μεταξύ των κρατών μελών. Τέτοιες επιπτώσεις θα πρέπει να καθορίζονται κατά περίπτωση.

8. Συγκεκριμένα, η Επιτροπή έχει εξετάσει κατά πόσον συμβιβάζονται με τους κοινοτικούς κανόνες ανταγωνισμού ορισμένες συμφωνίες συμμαχιών μεταξύ αερομεταφορέων της Κοινότητας και των ΗΠΑ. Το 1996, η Επιτροπή κίνησε διαδικασία σε διάφορες περιπτώσεις αεροπορικών συμμαχιών, με ιδιαίτερη έμφαση στις υπερατλαντικές διαδρομές που καλύπτουν οι συμμαχίες αυτές. [14] Ελλείψει ειδικού κανονισμού για την εφαρμογή των κοινοτικών κανόνων ανταγωνισμού στις μεταφορές μεταξύ της Κοινότητας και τρίτων χωρών, η νομική βάση αυτών των διαδικασιών ήταν το άρθρο 85 (πρώην άρθρο 89) της συνθήκης, που εξουσιοδοτεί την Επιτροπή, εάν διαπιστώσει ότι υπάρχει παράβαση των κοινοτικών κανόνων ανταγωνισμού, να προτείνει κατάλληλα μέτρα για την παύση των παραβάσεων αυτών και, εάν αυτό δεν γίνει, να εκδίδει αιτιολογημένη απόφαση όπου διαπιστώνεται η παράβαση και να επιτρέπει στα κράτη μέλη να λάβουν τα αναγκαία διορθωτικά μέτρα, των οποίων καθορίζει τους όρους και τις λεπτομέρειες.

[14] Ετήσια έκθεση ανταγωνισμού 1996.

9. Από την εμπειρία της Επιτροπής κατά την εξέταση των περιπτώσεων αυτών βάσει του άρθρου 85 της συνθήκης προκύπτει ότι, παρόλο που στις επίμαχες περιπτώσεις βρέθηκε ενδεχομένως ικανοποιητική λύση για τα προβλήματα ανταγωνισμού που διαπιστώθηκαν [15], η έλλειψη κατάλληλων εκτελεστικών εξουσιών δημιουργεί προβλήματα εφαρμογής των κανόνων ανταγωνισμού, αλλά και απώλειας χρόνου και δυσκαμψίας. Συγκεκριμένα, η Επιτροπή δεν διαθέτει τα μέσα που είναι αναγκαία για τη διαδικασία διερεύνησης των υποθέσεων. Παρόλο που η Επιτροπή εφαρμόζει, όσο είναι δυνατόν, κατ' αναλογία τις διαδικασίες του κανονισμού (ΕΟΚ) αριθ. 3975/87, στην πράξη είναι υποχρεωμένη να εξαρτάται από την καλή θέληση των μερών όσον αφορά την παροχή των αναγκαίων στοιχείων. Επιπλέον, το άρθρο 85 της συνθήκης παρέχει μεν στην Επιτροπή τη δυνατότητα να διαπιστώνει μια παράβαση με έκδοση αιτιολογημένης απόφασης, αλλά όχι να εκδώσει απόφαση με την οποία απαιτεί από τις εμπλεκόμενες επιχειρήσεις να παύσουν την εν λόγω παράβαση και να επιβάλει τα μέτρα που είναι αναγκαία για την αντιμετώπιση των προβλημάτων ανταγωνισμού, όπως προβλέπει το άρθρο 7 του κανονισμού (ΕΚ) αριθ. 1/2003. Τα μέτρα αυτά θα πρέπει να ληφθούν από τις αρμόδιες αρχές του ενδιαφερόμενου κράτους μέλους. Παρόλο που η Επιτροπή σε πρόσφατες έρευνές της σε υποθέσεις που αφορούσαν συμφωνίες διατλαντικών συμμαχιών στον τομέα των αερομεταφορών συνεργάστηκε στενά με τις αρχές ανταγωνισμού των εμπλεκομένων κρατών μελών, είναι σαφές ότι η πρακτική αυτή δεν εξασφαλίζει πλήρως μια αποτελεσματική και συνεκτική εφαρμογή των κοινοτικών κανόνων ανταγωνισμού. Η Ευρωπαϊκή Ένωση χρειάζεται επομένως τα αναγκαία μέσα ώστε να εφαρμόζονται οι ίδιοι κανόνες ανταγωνισμού και εκτέλεσης στις διεθνείς όπως και στις ενδοκοινοτικές αεροπορικές μεταφορές.

[15] Στις 24 Οκτωβρίου 2002 η Επιτροπή αποφάσισε να περατώσει τη διαδικασία όσον αφορά τις συμφωνίες συμμαχιών μεταξύ KLM/NorthWest και Lufthansa/SAS/United αντίστοιχα, στην τελευταία δε περίπτωση αφού τα μέρη πρότειναν ορισμένα μέτρα για την αντιμετώπιση των προβλημάτων ανταγωνισμού που διαπιστώθηκαν.

10. Από την επέκταση των κανόνων εφαρμογής του κοινοτικού δικαίου ανταγωνισμού ώστε να διέπουν και τις διεθνείς αεροπορικές μεταφορές από και προς την Κοινότητα, θα επωφεληθούν οι αεροπορικές εταιρείες, χάρη στην ύπαρξη ενός ενιαίου κοινοτικού συστήματος εφαρμογής των κανόνων ανταγωνισμού όσον αφορά τη νομιμότητα των συμφωνιών τους βάσει των κανόνων αυτών, με μια περισσότερο ευέλικτη και πιο άμεση διαδικασία από αυτήν του άρθρου 85 της συνθήκης. Επίσης, μετά την έναρξη ισχύος τους κανονισμού (EΚ) αριθ. 1/2003 του Συμβουλίου, η Επιτροπή θα εξακολουθήσει να διαδραματίζει εξέχοντα ρόλο στην εφαρμογή των κοινοτικών κανόνων ανταγωνισμού στον τομέα των διεθνών αεροπορικών μεταφορών. Για να εξασφαλιστεί μια ομοιόμορφη προσέγγιση των ζητημάτων ανταγωνισμού στο πλέγμα των κοινοτικών αρχών ανταγωνισμού, η Επιτροπή προτίθεται να συνεχίσει να ασκεί την πολιτική της στον τομέα αυτό με την έκδοση αποφάσεων σε μεμονωμένες περιπτώσεις. Μόνο με την κατάργηση των περιορισμών που υπάρχουν σήμερα κατά τη διερεύνηση των υποθέσεων και την εφαρμογή των σχετικών κανόνων από την Επιτροπή, θα εξασφαλιστεί ένα πεδίο ισότιμου ανταγωνισμού για όλες τις δραστηριότητες αεροπορικών μεταφορών, σαν βάση για την ανάπτυξη και την ευημερία των καταναλωτών.

3. Οι αποφάσεις του Δικαστηρίου στις υποθέσεις «ανοικτοί ουρανοί»

11. Η πρόσφατη απόφαση του Δικαστηρίου στις υποθέσεις «ανοικτοί ουρανοί» [16] αναμένεται να επιταχύνει τη διαδικασία αλλαγών στον κλάδο των αερομεταφορών. Οι αλλαγές στο διεθνές ρυθμιστικό περιβάλλον θα αυξήσουν τις δυνατότητες των ευρωπαϊκών αερομεταφορέων για αναδιάρθρωση των επιχειρήσεων τους και για ανασύνταξη, με την πραγματοποίηση συμμαχιών, συγκεντρώσεων και εξαγορών. Επιπλέον, με την καθιέρωση του καταστατικού της ευρωπαϊκής εταιρείας, οι αεροπορικές εταιρείες θα έχουν τη δυνατότητα να γίνουν πραγματικά ευρωπαϊκές επιχειρήσεις και να ασκούν τις δραστηριότητές τους σε ευρωπαϊκό επίπεδο.

[16] Υποθέσεις C-466/98, C-467/98, C-468/98, C-469/98, C-471/98, C-472/98, C-475/98 και C-476/98 Επιτροπή κατά Ηνωμένου Βασιλείου, Δανίας, Σουηδίας,, Φινλανδίας,. Βελγίου, Λουξεμβούργου, Αυστρίας και Γερμανίας. Η απόφαση ορίζει ότι τα κράτη μέλη ενήργησαν παράνομα κατά τη σύναψη συμφωνιών με τις Ηνωμένες Πολιτείες σε μια σειρά θεμάτων όπου υπάρχουν κοινοτικές νομοθετικές διατάξεις. Η απόφαση αναφέρεται ειδικότερα στο διαθέσιμο χρόνο χρήσης στους αερολιμένες, στους ενδοκοινοτικούς ναύλους και στα ηλεκτρονικά συστήματα κράτησης θέσεων ως θέματα που εμπίπτουν στην κοινοτική αρμοδιότητα. Το Δικαστήριο διαπίστωσε επίσης ότι τα κράτη μέλη ενήργησαν παράνομα κατά τη σύναψη διμερών συμφωνιών που προβαίνουν σε διακρίσεις μεταξύ κοινοτικών αερομεταφορέων με βάση την εθνικότητα των ιδιοκτητών τους.

12. Το Δικαστήριο διαπίστωσε ότι τα κράτη μέλη ενήργησαν παράνομα κατά τη σύναψη διμερών συμφωνιών που προβαίνουν σε διάκριση μεταξύ κοινοτικών αερομεταφορέων με βάση την εθνικότητα των ιδιοκτητών τους. Σύμφωνα με το κοινοτικό δίκαιο, η εν λόγω διάκριση είναι παράνομη και όλοι οι κοινοτικοί αερομεταφορείς, εφόσον είναι εγκατεστημένοι σε κράτος μέλος, πρέπει να έχουν τη δυνατότητα να εκτελούν διεθνείς διαδρομές από το κράτος αυτό, ανεξάρτητα από το ποιος είναι ο κύριος τόπος δραστηριοτήτων τους στην Κοινότητα ή από το κράτος μέλος καταγωγής των ιδιοκτητών τους. Από τις αποφάσεις του Δικαστηρίου προκύπτει ότι σε κάθε συμφωνία υπερισχύει η αρχή της μη διακρίσεως με βάση την εθνικότητα, ακόμα και αν τα κράτη μέλη ρυθμίζουν διμερώς τις σχέσεις τους στον τομέα των αερομεταφορών χωρίς να θίγουν τις κοινοτικές αρμοδιότητες, πράγμα που θα απαιτούσε έγκριση εκ μέρους της Κοινότητας.

13. Τα κράτη μέλη είναι υποχρεωμένα να διατηρούν ανοικτή την εναέρια κυκλοφορία τους στις εταιρείες άλλων κρατών μελών. Υπό τις συνθήκες αυτές, ο τομέας των αερομεταφορών δεν μπορεί πλέον να θεωρείται κατακερματισμένος με βάση τα εθνικά σύνορα. Δεν υπάρχει πλέον λόγος οι κανόνες ανταγωνισμού που εφαρμόζονται στις αερομεταφορές εντός της Κοινότητας να είναι διαφορετικοί από εκείνους που διέπουν τις αερομεταφορές μεταξύ της Κοινότητας και τρίτων χωρών. Η Επιτροπή θα πρέπει συνεπώς να έχει τις ίδιες εξουσίες όταν εξετάζει μια συνεργασία μεταξύ αερομεταφορέων σε ενδοκοινοτικό επίπεδο και όταν ασχολείται με συμφωνίες συνεργασίας μεταξύ μιας κοινοτικής εταιρείας και ενός αερομεταφορέα που προέρχεται από τρίτη χώρα.

14. Επιπλέον, κατόπιν της απόφασης του Δικαστηρίου η Επιτροπή ζήτησε από το Συμβούλιο να της δώσει την κατάλληλη εντολή διαπραγμάτευσης με τις Ηνωμένες Πολιτείες ώστε να ακολουθείται μια συνεκτική πολιτική για τις διεθνείς αερομεταφορές. [17] Η αποτελεσματική εφαρμογή των κοινοτικών κανόνων ανταγωνισμού στην πράξη αποτελεί ουσιώδες μέρος της εν λόγω συντονισμένης πολιτικής στον τομέα των αερομεταφορών. Το ισχύον καθεστώς ανταγωνισμού δεν αρκεί για την εξασφάλιση ίσων όρων ούτε στον κλάδο ούτε στα κράτη μέλη, εφόσον οι αερομεταφορές στο εσωτερικό της ΕΕ και οι διεθνείς αερομεταφορές από και προς την Κοινότητα διέπονται από διαφορετικά καθεστώτα εφαρμογής των σχετικών κανόνων, παρόλο που οι εταιρείες και οι συμμαχίες του κλάδου θεωρούν αυτά τα δύο είδη μεταφορών σαν μια ενιαία δραστηριότητα. Επομένως, η ανάγκη αποτελεσματικής εφαρμογής στην πράξη των κοινοτικών κανόνων ανταγωνισμού όσον αφορά τις διεθνείς αερομεταφορές έχει καταστεί ακόμη περισσότερο επιτακτική υπό το φως της απόφασης του Δικαστηρίου.

[17] Ανακοίνωση της Ευρωπαϊκής Επιτροπής όσον αφορά τις συνέπειες των αποφάσεων του Δικαστηρίου στις υποθέσεις «ανοικτοί ουρανοί» της 19ης Νοεμβρίου 2002(COM(2002)649 (τελικό).

4. Δεν υπάρχει πλέον ανάγκη διατήρησης σε ισχύ του κανονισμού (ΕΟΚ) αριθ. 3975/87

15. Όπως αναφέρθηκε ήδη, ο κανονισμός (ΕΚ) αριθ. 1/2003 θα αντικαταστήσει από την 1η Μαΐου 2004 τις διαδικαστικές διατάξεις που προβλέπει ο κανονισμός (EΟΚ) αριθ. 3975/87 [18]. Οι ουσιαστικές διατάξεις του κανονισμού (EΟΚ) αριθ. 3975/87, ωστόσο, θα παραμείνουν σε ισχύ.

[18] Άρθρο 39 του κανονισμού.

16. Οι διατάξεις του κανονισμού (EΟΚ) αριθ. 3975/87 οι οποίες δεν καταργούνται με τον κανονισμό (EΚ) αριθ. 1/2003 είναι το άρθρο1 (πεδίο εφαρμογής του κανονισμού), το άρθρο 2 (εξαιρέσεις για ορισμένες τεχνικές συμφωνίες) και το άρθρο 20 (έναρξη ισχύος του κανονισμού). Επιπλέον, το άρθρο 6 παράγραφος 3 εξακολουθεί να ισχύει μεταβατικά για τις εξαιρέσεις του άρθρου 1 παράγραφος 2 που χορηγούνται πριν από την 1η Μαΐου 2004 μέχρι τη λήξη ισχύος των διατάξεων αυτών. Η πρακτική σημασία του άρθρου 1 θα περιοριστεί εάν, όπως προτείνεται, οι κανόνες εφαρμογής των διατάξεων περί ανταγωνισμού ισχύουν και στις αερομεταφορές μεταξύ Κοινότητας και τρίτων χωρών, με αποτέλεσμα να πρέπει να καταργηθεί ο περιορισμός στο πεδίο εφαρμογής που προβλέπει το άρθρο 1. Το άρθρο 20 δεν έχει αυτόνομη υπόσταση. Επομένως, η μόνη πραγματικά ουσιαστική διάταξη του κανονισμού (EΟΚ) αριθ. 3975/87 θα είναι το άρθρο 2 που προβλέπει εξαίρεση για ορισμένα είδη τεχνικών συμφωνιών. [19]

[19] Από την άποψη αυτή ο κανονισμός (EΟΚ) αριθ. 3975/87 διαφέρει από άλλους κανονισμούς στον τομέα των μεταφορών, και ιδίως στον κανονισμό (EΟΚ) αριθ. 1017/68 (εσωτερικές μεταφορές) και τον κανονισμό (EΟΚ) αριθ. 4056/86 (θαλάσσιες μεταφορές), που περιέχουν και οι δύο διατάξεις απαλλαγής κατά κατηγορίες.

17. To άρθρο 2 του κανονισμού (ΕΟΚ αριθ. 3975/87 έχει ερμηνευθεί πολύ στενά από την Επιτροπή, που θεωρεί ότι εφαρμόζεται μόνο στις καθαρά τεχνικές συμφωνίες [20]. Στην πράξη δεν έχει εφαρμοστεί τυπικά μέχρι σήμερα και έχει καθαρά αναγνωριστικό χαρακτήρα. [21] Επιπλέον, σε συγκεκριμένες περιπτώσεις η Επιτροπή θα έχει εναλλακτικούς τρόπους για να διατυπώσει τη γνώμη της όσον αφορά καθαρά τεχνικές διατάξεις που δεν εμπίπτουν στο πεδίο του άρθρου 81 παράγραφος 1, π.χ. αποφαινόμενη σε μια μεμονωμένη υπόθεση ότι δεν έχει εφαρμογή του άρθρου 85, εφόσον απαιτείται από το κοινοτικό συμφέρον, ή ενδεχομένως εκδίδοντας σχετική ανακοίνωση.

[20] Δηλαδή, συμφωνίες των οποίων αποκλειστικό αντικείμενο και αποτέλεσμα είναι η επίτευξη της τεχνικής βελτίωσης ή συνεργασίας.

[21] Βλέπε σχετικά τις αποφάσεις της Επιτροπής στις υποθέσεις FEFC (ΕΕ L 378, 31.12.1994, σ. 17 παράγραφος 66) και FETTCSA (ΕΕ L 268, 20.10.2000, σ. 1 παράγραφοι 146-147), όσον αφορά μια αντίστοιχη διάταξη για τις τεχνικές συμφωνίες στο άρθρο 3 του κανονισμού (ΕΟΚ) 1017/68 και στο άρθρο 2 παράγραφος 1 του κανονισμού (ΕΟΚ) αριθ. 4056/86 αντίστοιχα.

18. Δεδομένου ότι, μετά την έναρξη ισχύος του κανονισμού (EΚ) αριθ. 1/2003, η συνέχιση της ύπαρξη τους κανονισμού (ΕΚ) αριθ. 3975/87 δεν είναι πλέον δικαιολογημένη, προτείνεται, αντί να επεκταθεί το πεδίο εφαρμογής του κανονισμού αυτού, να καταργηθούν πλήρως οι εναπομένουσες διατάξεις του και να πραγματοποιηθεί η σχεδιαζόμενη επέκταση των κανόνων εφαρμογής των διατάξεων περί ανταγωνισμού στις αεροπορικές μεταφορές μεταξύ της Κοινότητας και τρίτων χωρών, τροποποιώντας κατάλληλα τον κανονισμό (ΕΚ) αριθ. 1/2003. Με τον τρόπο αυτό θα επιτευχθεί μια σημαντική απλούστευση της νομοθεσίας, καθώς όλα τα είδη αεροπορικών μεταφορών θα καλύπτονται από τον κανονισμό (ΕΚ) αριθ. 1/2003.

5. Ημερομηνία εφαρμογής

19. Για να αποφευχθεί ένα περίπλοκο μεταβατικό καθεστώς, ο προτεινόμενος κανονισμός θα ήταν σκόπιμο να εφαρμοσθεί από την ημερομηνία κατά την οποία θα αρχίσει η εφαρμογή των τροποποιήσεων του κανονισμού (ΕΟΚ) αριθ. 3975/87 μέσω του κανονισμού (ΕΟΚ) αριθ. 1/2003, δηλαδή από την 1η Μαΐου 2004. Μετά την ημερομηνία αυτή, μόνο το άρθρο 6 παράγραφος 3 του κανονισμού (ΕΟΚ) αριθ. 3975/87 θα εξακολουθήσει να εφαρμόζεται στις ισχύουσες αποφάσεις απαλλαγής, μέχρι τη λήξη της ισχύος τους.

6. Δυνατότητα χορήγησης ορισμένων απαλλάγών κατά κατηγορία

20. Οι προτεινόμενες τροποποιήσεις όσον αφορά τους κανόνες εφαρμογής των διατάξεων περί ανταγωνισμού ώστε να καλύπτονται και οι αεροπορικές μεταφορές μεταξύ Κοινότητας και τρίτων χωρών, θα πρέπει λογικά να συνδυάζονται με τη δυνατότητα της Επιτροπής να χορηγεί και απαλλαγές κατά κατηγορίες τις περιπτώσεις αυτές, όπως τις επιτρέπει ήδη ο κανονισμός (ΕΟΚ) αριθ. 3976/87 του Συμβουλίου [22] για τις αερομεταφορές μεταξύ κοινοτικών αερολιμένων.

[22] ΕΕ αριθ. 374, 31.12.1987, σ. 9, όπως τροποποιήθηκε πρόσφατα με τον κανονισμό (EΟΚ) αριθ. 2411/92 (ΕΕ αριθ. L 240, 24.8.1992, σ. 19).

21. Στο πλαίσιο των διαφόρων σειρών μέτρων για την απελευθέρωση της εσωτερικής αγοράς αερομεταφορών και της συναφούς εφαρμογής των κανόνων ανταγωνισμού στις αεροπορικές εταιρείες, το Συμβούλιο έδωσε ταυτόχρονα τη δυνατότητα στην Επιτροπή να εκδίδει κανονισμούς απαλλαγής κατά κατηγορίες.

22. Από τη γενική εμπειρία της Επιτροπής όσον αφορά τη χορήγηση των εν λόγω απαλλαγών προκύπτει ότι ανταποκρίνονται σε μια πραγματική ανάγκη των αερομεταφορέων και των άλλων φορέων της αγοράς για ασφάλεια του δικαίου, ενώ παράλληλα ενθαρρύνονται να εγκαταλείψουν προηγούμενες περισσότερο περιοριστικές συμφωνίες. Η ανάγκη αυτή υπάρχει και στην περίπτωση των αερομεταφορών μεταξύ της Κοινότητας και τρίτων χωρών.

23. Λαμβάνοντας υπόψη τη συναφή πρόταση για επέκταση των κανόνων εφαρμογής των κοινοτικών διατάξεων περί ανταγωνισμού στις αερομεταφορές μεταξύ της Κοινότητας και τρίτων χωρών, η Επιτροπή θεωρεί ότι θα πρέπει να της δοθεί και η δυνατότητα να χορηγεί απαλλαγές κατά κατηγορία στον τομέα των αεροπορικών αυτών συνδέσεων, όπως και μεταξύ των αερολιμένων της Κοινότητας σύμφωνα με τον κανονισμό (EΟΚ) αριθ. 3976/87.

24. Προτείνεται επομένως να τροποποιηθεί το πεδίο εφαρμογής του κανονισμού (EΟΚ) αριθ. 3976/87 του Συμβουλίου ώστε να καλύπτει και τις αεροπορικές μεταφορές μεταξύ της Κοινότητας και τρίτων χωρών. Η Επιτροπή θα εξουσιοδοτείται έτσι να χορηγεί απαλλαγές κατά κατηγορία σε συμφωνίες, αποφάσεις και εναρμονισμένες πρακτικές μεταξύ αεροπορικών εταιρειών όσον αφορά τις διεθνείς αεροπορικές μεταφορές μεταξύ της Κοινότητας και τρίτων χωρών, που αφορούν τον από κοινού σχεδιασμό και συντονισμό των δρομολογίων, την πραγματοποίηση διαβουλεύσεων σχετικά με τους ναύλους μεταφοράς επιβατών με τις αποσκευές τους, εφόσον είναι ουσιώδες για την αναγνώριση των εισιτηρίων μεταξύ των εταιρειών, τις διαβουλεύσεις σχετικά με τους ναύλους μεταφοράς εμπορευμάτων σε τακτικές αεροπορικές γραμμές, την από κοινού εκμετάλλευση νέων τακτικών αεροπορικών γραμμών ή γραμμών μικρής συχνότητας, την κατανομή του διαθέσιμου χρόνου στους αερολιμένες, και την από κοινού αγορά, ανάπτυξη και εκμετάλλευση ηλεκτρονικών συστημάτων κράτησης θέσεων.

25. Η Επιτροπή αναγνωρίζει ότι οι περιορισμοί του ανταγωνισμού στις διαδρομές μεταξύ της Κοινότητας και τρίτων χωρών ενδέχεται να δημιουργήσουν στρεβλώσεις στον ανταγωνισμό εντός της Κοινότητας κατά τον ίδιο τρόπο με τους περιορισμούς του ανταγωνισμού στις διαδρομές εντός της Κοινότητας.

26. Προτίθεται επομένως να εκδώσει, δυνάμει των εξουσιών που της χορηγούνται με βάση την προτεινόμενη επέκταση του πεδίου εφαρμογής του κανονισμού (EΟΚ) αριθ. 3976/87 του Συμβουλίου, έναν κανονισμό για τη χορήγηση απαλλαγής κατά κατηγορίες υπό τον όρο της τήρησης ορισμένων όρων και υποχρεώσεων, λαμβάνοντας παράλληλα υπόψη την κατάσταση όσον αφορά τις απαλλαγές κατά κατηγορίες που εφαρμόζονται σήμερα στον τομέα των αεροπορικών μεταφορών μεταξύ κοινοτικών αεροδρομίων [23]. Η εν λόγω απαλλαγή θα πρέπει να χορηγείται για περιορισμένο χρονικό διάστημα και να επανεξετάζεται κατά περιόδους όσον αφορά το πεδίο εφαρμογής της, ενόψει της προβλεπόμενης ανάπτυξης ενός περισσότερο ανταγωνιστικού περιβάλλοντος.

[23] Επί του παρόντος ο μόνος κανονισμός απαλλαγής κατά κατηγορίες της Επιτροπής που βασίζεται στον κανονισμό (EΟΚ) αριθ. 3976/87 του Συμβουλίου είναι ο κανονισμός (EΟΚ) αριθ. 1617/93 (ΕΕ αριθ. L 155, 26.6.1993, σ. 18) όπως τροποποιήθηκε τελευταία με τον κανονισμό (EΚ) αριθ. 1105/2002. Ο κανονισμός αυτός προβλέπει απαλλαγή κατά κατηγορίες υπό ορισμένους όρους και υποχρεώσεις όσον αφορά τις διαβουλεύσεις για τους ναύλους μεταφοράς επιβατών και κατανομή του διαθέσιμου χρόνου στους αερολιμένες μέχρι τις 30 Ιουνίου 2005.

7. Συμπέρασμα

27. Η Επιτροπή προτείνει επομένως στο Συμβούλιο να εγκρίνει τον προτεινόμενο κανονισμό για την τροποποίηση του κανονισμού (EΟΚ) αριθ. 3975/87, του κανονισμού (EΟΚ) αριθ. 3976/87 και του κανονισμού (EΚ) αριθ. 1/2003, εξουσιοδοτώντας την Επιτροπή να εφαρμόζει τους κοινοτικούς κανόνες ανταγωνισμού και να εκδίδει απαλλαγές κατά κατηγορία για τις δραστηριότητες στον τομέα των αεροπορικών μεταφορών μεταξύ της Κοινότητας και τρίτων χωρών.

28. Με τον προτεινόμενο κανονισμό θα επέλθουν οι ακόλουθες τροποποιήσεις στους εν λόγω κανονισμούς:

α) κατάργηση του κανονισμού (EΟΚ) αριθ. 3975/87, με εξαίρεση το άρθρο 6 παράγραφος 3 που προβλέπει μια μεταβατική περίοδο προκειμένου η Επιτροπή να ακυρώσει ή να τροποποιήσει τις ισχύουσες αποφάσεις απαλλαγής.

β) διαγραφή των λέξεων «μεταξύ αερολιμένων της Κοινότητας» στο άρθρο 1 του κανονισμού (EΟΚ) αριθ. 3976/87.

γ) διαγραφή του άρθρου 39 στοιχείο γ) από τον κανονισμό (EΚ) 1/2003, που αποκλείει από το πεδίο εφαρμογής του τις αεροπορικές μεταφορές μεταξύ Κοινότητας και τρίτων χωρών.

29. Η Επιτροπή προτείνει ως εκ τούτου στο Συμβούλιο να εγκρίνει τον προτεινόμενο κανονισμό για την τροποποίηση του κανονισμού (EΟΚ) αριθ. 3975/87, του κανονισμού (EΟΚ) αριθ. 3976/87 και του κανονισμού (EΚ) αριθ. 1/2003. Ο προτεινόμενος κανονισμός αντικαθιστά τις προτάσεις που υπέβαλε η Επιτροπή το 1997 [24], οι οποίες ως εκ τούτου αποσύρονται.

[24] COM(97) 218 τελικό, ΕΕ αριθ. C 165, 31.05.1997 σ 13.

30. Ο κανονισμός που υποβάλει η Επιτροπή μαζί με την παρούσα αιτιολογική έκθεση εμπίπτει στο πεδίο που καλύπτει ο Ευρωπαϊκός Οικονομικός Χώρος και συνεπώς παρουσιάζει ενδιαφέρον γι' αυτόν.

2003/0038 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την κατάργηση του κανονισμού (EΟΚ) αριθ. 3975/87 και την τροποποίηση του κανονισμού (EΟΚ) αριθ. 3976/87 και του κανονισμού (EΚ) αριθ. 1/2003, όσον αφορά τις αεροπορικές μεταφορές μεταξύ της Κοινότητας και τρίτων χωρών

(Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 83,

την πρόταση της Επιτροπής [25],

[25] ΕΕ C [...], [...], σ. [...].

τη γνώμη του Ευρωπαϊκού Κοινοβουλίου [26],

[26] ΕΕ C [...], [...], σ. [...].

τη γνώμη της Ευρωπαϊκή Οικονομικής και Κοινωνικής Επιτροπής [27],

[27] ΕΕ C [...], [...], σ. [...].

Εκτιμώντας τα εξής:

(1) Ούτε ο κανονισμός (EΟΚ) αριθ. 3975/87 του Συμβουλίου της 14ης Δεκεμβρίου 1987 σχετικά με τον καθορισμό των λεπτομερειών εφαρμογής των κανόνων ανταγωνισμού που ισχύουν για τις επιχειρήσεις στον τομέα των αεροπορικών μεταφορών [28], όπως τροποποιήθηκε τελευταία με τον κανονισμό (EΚ) αριθ. 1/2003 [29], ούτε ο ίδιος ο κανονισμός (EΚ) αριθ. 1/2003 δεν εφαρμόζονται στις αεροπορικές μεταφορές μεταξύ της Κοινότητας και τρίτων χωρών.

[28] ΕΕ L 374, 31.12.1987, σ.1

[29] ΕΕ L 1, 4.1.2003, σ. 1.

(2) Συνεπώς, η Κοινότητα δεν διαθέτει εξουσίες έρευνας και εκτέλεσης όσον αφορά τις παραβάσεις των άρθρων 81 και 82 της συνθήκης στον τομέα των αεροπορικών μεταφορών μεταξύ Κοινότητας και τρίτων χωρών αντίστοιχες με εκείνες που διαθέτει όσον αφορά τις αεροπορικές μεταφορές εντός της Κοινότητας. Συγκεκριμένα, η Επιτροπή δεν έχει τα αναγκαία μέσα για τη διερεύνηση των παραβάσεων και τις εξουσίες επιβολής των αναγκαίων μέτρων για την παύση των παραβάσεων ή την επιβολή κυρώσεων όσον αφορά τις αποδεικνυόμενες παραβάσεις. Επιπλέον, τα ειδικά δικαιώματα, εξουσίες και υποχρεώσεις που παρέχονται στα εθνικά δικαστήρια και τις αρχές ανταγωνισμού των κρατών μελών από τον κανονισμό 1/2003 δεν εφαρμόζονται στις αεροπορικές μεταφορές μεταξύ Κοινότητας και τρίτων χωρών. το ίδιο ισχύει και για τους μηχανισμούς συνεργασίας μεταξύ της Επιτροπής και των αρχών ανταγωνισμού των κρατών μελών που προβλέπει ο κανονισμός 1/2003.

(3) Οι αντιανταγωνιστικές πρακτικές στον τομέα των αεροπορικών μεταφορών μεταξύ Κοινότητας και τρίτων χωρών μπορεί να επηρεάσουν το εμπόριο μεταξύ των κρατών μελών. Δεδομένου ότι οι μηχανισμοί που καθιερώνει ο κανονισμός (EΚ) αριθ. 1/2003, σχετικά με την εφαρμογή των κανόνων ανταγωνισμού βάσει των άρθρων 81 και 82 της συνθήκης, είναι εξίσου κατάλληλοι για την εφαρμογή των κανόνων ανταγωνισμού στις αεροπορικές μεταφορές μεταξύ Κοινότητας και τρίτων χωρών, το πεδίο του κανονισμού αυτού θα πρέπει να επεκταθεί για να καλύπτει τις εν λόγω μεταφορές.

(4) Το άρθρο 2 του κανονισμού (EΟΚ) αριθ. 3975/87 έχει καθαρά αναγνωριστικό χαρακτήρα, και θα πρέπει επομένως να καταργηθεί. Με εξαίρεση το άρθρο 6, παράγραφος 3, το οποίο θα πρέπει να εξακολουθήσει να εφαρμόζεται στις αποφάσεις που έχουν εκδοθεί σύμφωνα με το άρθρο 81 παράγραφος 3 της συνθήκης πριν από την ημερομηνία εφαρμογής του παρόντος κανονισμού, μέχρι τη λήξη της ισχύος των αποφάσεων αυτών, ο κανονισμός (EΟΚ) αριθ. 3975/87, μετά την κατάργηση των περισσότερων διατάξεών του από τον κανονισμό (EΚ) αριθ. 1/2003, θα παύσει να εξυπηρετεί οποιονδήποτε περαιτέρω σκοπό, και θα πρέπει επομένως να καταργηθεί.

(5) Για τους ίδιους λόγους, θα πρέπει επίσης να γίνει μια ανάλογη τροποποίηση στον κανονισμό (EΟΚ) αριθ. 3976/87 της 13ης Δεκεμβρίου 1987 για την εφαρμογή του άρθρου 85 παράγραφος 3 της συνθήκης σε ορισμένες κατηγορίες συμφωνιών και εναρμονισμένων πρακτικών στον τομέα των αεροπορικών μεταφορών [30], όπως τροποποιήθηκε τελευταία με τον κανονισμό (EΚ) αριθ. 1/2003. Ο κανονισμός αυτός, με τον οποίο εξουσιοδοτείται η Επιτροπή να κηρύσσει μέσω κανονισμού τις διατάξεις του άρθρου 81 παράγραφος 1 ανεφάρμοστες σε ορισμένες κατηγορίες συμφωνιών μεταξύ επιχειρήσεων, αποφάσεις ενώσεων επιχειρήσεων και εναρμονισμένες πρακτικές, επί του παρόντος περιορίζεται ρητά στις αεροπορικές μεταφορές μεταξύ αερολιμένων της Κοινότητας.

[30] ΕΕ L 374, 31.12.1987, σ. 9.

(6) Η Επιτροπή θα πρέπει να εξουσιοδοτηθεί να χορηγεί απαλλαγές κατά κατηγορίες στον τομέα των αερομεταφορών όσον αφορά την κίνηση μεταξύ της Κοινότητας και τρίτων χωρών όπως και για την κίνηση εντός της Κοινότητας. Επομένως, το πεδίο εφαρμογής του κανονισμού (ΕΟΚ) 3976/87 θα πρέπει να διευρυνθεί καταργώντας τον περιορισμό του στις αεροπορικές μεταφορές μεταξύ αερολιμένων της Κοινότητας.

(7) Συνεπώς, ο κανονισμός (EΟΚ) αριθ. 3975/87 θα πρέπει να καταργηθεί, ενώ ο κανονισμός (ΕΟΚ) αριθ. 3976/87 και ο κανονισμός (EΚ) αριθ. 1/2003 θα πρέπει να τροποποιηθούν αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (EΟΚ) αριθ. 3975/87 καταργείται, με εξαίρεση το άρθρο 6 παράγραφος 3, το οποίο θα εξακολουθήσει να εφαρμόζεται στις αποφάσεις που έχουν εκδοθεί σύμφωνα με το άρθρο 81 παράγραφος 3 της συνθήκης πριν από την ημερομηνία εφαρμογής του κανονισμού (EΚ) αριθ. 1/2003, μέχρι τη λήξη της ισχύος των εν λόγω αποφάσεων.

Άρθρο 2

Στο άρθρο 1 του κανονισμού (EΟΚ) αριθ. 3976/87, οι λέξεις «μεταξύ αερολιμένων της Κοινότητας» διαγράφονται.

Άρθρο 3

Στο άρθρο 32 του κανονισμού (EΚ) αριθ. 1/2003, το σημείο γ) διαγράφεται.

Άρθρο 4

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Μαΐου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος